Dominee se lewe was ’n ‘voorbeeld vir almal’ | Netwerk24
Dominee se lewe was ’n ‘voorbeeld vir almal’
Deur Marietie Louw-Carstens 30 Junie 2020 13:10
Ds. Henk Calitz (40) van die Nederduitsch Hervormde kerk Carletonville in Gauteng se lewe was ’n voorbeeld vir almal.
So het ds. Marius Kramer Dinsdag tydens ’n roudiens vir Calitz gesê.
Calitz het homself op 19 Junie in die kerksaal gehang.
Kramer het gesê Calitz het die lidmate van die kerk “opgetel wanneer die lewe hulle platgeslaan het”.
Ds. Henk Calitz Foto: Facebook/Nederduitsch Hervormde kerk Carletonville
Huldeblyke het van so ver as Amanzimtoti in KwaZulu-Natal ingestroom.
Kramer het gesê niemand is ooit gereed vir die dood nie, “veral nie as dit nie so skielik kom nie”.
’n Groot foto van Calitz het voor in die kerkgebou tussen groot ruikers met proteas en rooi aronskelke gestaan.
Calitz se vrou, Martie, het in ’n huldeblyk in die begrafnisbrief geskryf: “Ons gaan jou baie mis, Bokka.” Die egpaar het vyf kinders.
Hennie Calitz, Henk se pa, het ná die diens in die kerk in trane gesê: “Dit is ’n bitter hartseerdag vir my. Ons glo hy is vandag by die Vader,” het hy gesê terwyl hy sy trane met ’n sakdoek afgevee het.
Kramer het aan die roubeklaers gesê: “Mag ons dubbeld die mens wees wat Henk Calitz was.”
Meer oor: Henk Calitz